recursal/SuperWikiNEXT-32B huggingface dataset:
**கார உப்புகள்** *(Alkali salts or basic salts)* என்பவை ஒரு வலிமையான காரம் மற்றும் பலவீனமான அமிலம் ஈடுபடும் நடுநிலையாக்கல் வினையில் உருவாகும் உப்புகள் ஆகும்.

சிலவகை உப்புகள் நடுநிலையாக இருப்பது போல் அல்லாமல் கார உப்புகள் அவற்றின் பெயருக்கு ஏற்பவே காரங்களாகச் செயல்படுகின்றன. பலவீனமான அமிலத்தில் இருந்து கிடைக்கும் இணைக்காரம் நீராற்பகுப்பு அடைந்து காரக்கரைசலாக மாறுவதால் இச்சேர்மங்கள் காரத்தன்மையைப் பெறுகின்றன. உதாரணமாக சோடியம் கார்பனேட்டில், கார்பானிக் அமிலத்திலிருந்து கிடைக்கும் கார்பனேட்டு நீராற்பகுப்பு அடைந்து ஒரு காரக் கரைசலாக மாறுகிறது. ஐதரோகுளோரிக் அமிலத்திலிருந்து கிடைக்கும் குளோரைடு உப்பான சோடியம் குளோரைடு நீராற்பகுப்பு அடைவதில்லை. அதனால் இவ்வுப்பு ஒரு கார உப்பாக இல்லை.

கார உப்புக்கும் காரத்திற்கும் உள்ள வேறுபாடு என்னவெனில், காரம் என்பது கார உலோகங்கள் அல்லது காரமண் உலோகங்களின் கரையக்கூடிய ஐதராக்சைடு உப்புகள் ஆகும். ஆனால் கார உப்புகள் என்பவை, எந்த உப்பு நீராற்பகுப்பு அடைந்து காரக்கரைசலைக் கொடுக்கிறதோ அவ்வுப்பு காரவுப்பு எனப்படுகிறது. பொதுவாக ஐதராக்சைடு சேர்மங்கள் உப்புகள் என்று அழைக்கப்படுவதில்லை.
ஐதராக்சைடு அயனி மற்றும் பிற அயனிகளைக் கொண்டிருக்கும் சேர்மங்களையும் காரவுப்புகள் எனலாம். உதாரணம் வெள்ளை ஈயம். இது கார உப்பு அல்லது ஈய கார்பனேட்டு ஐதராக்சைடு என அழைக்கப்படுகிறது.

கரையாத இக்கார உப்புகள் வீழ்படிவாக்கல் வினைகளின் மூலமாகத் தயாரிக்கப்படுகின்றன.

உதாரணங்கள்:

சோடியம் கார்பனேட்டு

சோடியம் அசிட்டேட்டு

பொட்டாசியம் சயனைடு

சோடியம் சல்பைடு

கார உப்புகள் பெரும்பாலும் பாத்திரம்கழுவி சலவைக்காரத் தூளின் பகுதிப்பொருளாகக் காணப்படுகின்றன.

உதாரணங்கள்:

கார மெட்டா சிலிக்கேட்டுகள்

காரவுலோக ஐதராக்சைடுகள்

சோடியம் கார்பனேட்டு

சோடியம் பெர்கார்பனேட்டு

மேற்கோள்கள்
-----------

1. ↑

இவற்றையும் காண்க
----------------

* அமில உப்பு
* காரம்
காய்-ரோ சின்னம்
**காய் ரோ** (**Chi Rho**; /ˈkaɪ ˈroʊ/) என்பது கிறிஸ்து பெயராக்கத்தின் முன்னைய வடிவங்களில் ஒன்றும், கிறிஸ்தவர்களால் பயன்படுத்தப்பட்டு வருகின்ற வடிவமும் ஆகும். இது கிறிஸ்து = "**ΧΡ**ΙΣΤΟΣ" என்பதைக் குறிக்கும் கிரேக்க சொல்லின் முதல் இரு பெரிய எழுத்துக்களான "காய்", "ரோ" என்பவற்றின் வடிவமும் கூட்டிணைவெழுத்து முத்திரை முறையும் ஆகும். ஆயினும் இது ஒரு கிறிஸ்தவச் சிலுவை அல்ல, மாறாக காய்-ரோ இயேசுவின் மரணத்தை உணர்த்துவதுடன், கிறிஸ்து எனும் நிலையை குறியீடாகக் காட்டுகிறது.

பாகாலை வழிபட்ட கிரேக்கர்களினால் முக்கிய செய்தியை குறிப்பிட காய்-ரோ குறியீடு பயன்பட்டது. அங்கு காய்-ரோ என்பது *chrēston* என்பதன் சுருக்கமாகப் பயன்பட்டது. இதன் அர்த்தம் "நல்லது" என்பதாகும். மூன்றாம் பிடோம்லியின் (ஏ. 246–222 கி.மு.) சில நாணயங்களில் காய்-ரோ அடையாளம் காணப்பட்டது.

உரோமைப் பேரரசர் முதலாம் கான்ஸ்டன்டைனால் படத்துறைக் கொடிகளிலும், கான்ஸ்டன்டைன் கொடியிலும் காய்-ரோ அடையாளம் பயன்படுத்தப்பட்டது. ஆரம்ப காய்-ரோ அடையாளங்கள் சிலுவை போன்றும் () IX கூட்டிணைவெழுத்து முத்திரையாகவும் () காணப்பட்டன.

இவற்றையும் காண்க
----------------

விக்கிமீடியா பொதுவகத்தில்,  
 ***Chi Rho***   
என்பதின் ஊடகங்கள் உள்ளன. 

* இக்துஸ்
* கிறித்தவக் குறியீடு

உசாத்துணை
---------

1. ↑  Steffler 2002, ப. 66.
2. ↑  Southern 2001, ப. 281; Grant 1998, ப. 142.
3. ↑  von Reden 2007, ப. 69: "The *chi-rho* series of Euergetes' reign had been the most extensive series of bronze coins ever minted, comprising eight denominations from 1 *chalkous* to 4 obols."
**நன்னிமங்கலம் மீனாட்சி சுந்தரேஸ்வரர் கோயில்** தமிழ்நாட்டில் திருச்சிராப்பள்ளி மாவட்டம், நன்னிமங்கலம் என்னும் ஊரில் அமைந்துள்ள சிவன் கோயிலாகும்.

வரலாறு
------

இக்கோயில் பத்தொன்பதாம் நூற்றாண்டைச் சேர்ந்தது.[]

கோயில் அமைப்பு
--------------

இக்கோயிலில் மீனாட்சி சுந்தரேஸ்வரர் சன்னதியும், பெருமாள், நவகிரகங்கள், விநாயகர் உபசன்னதிகளும் உள்ளன. இங்குக் கோயில் கல்வெட்டு உள்ளது. இக்கோயில் முதன்மைத் திருக்கோயில் என்ற வகைப்பாட்டில் இந்து அறநிலையத்துறையின் கட்டுப்பாட்டில் உள்ளது. பரம்பரை அல்லாத அறங்காவலர் அமைப்பால் நிர்வகிக்கப்படுகிறது.

பூசைகள்
-------

இக்கோயிலில் காமிகாகம முறைப்படி இரண்டு காலப் பூசைகள் நடக்கின்றன. சித்திரை மாதம் பௌணர்மி முக்கிய திருவிழாவாக நடைபெறுகிறது. ஐப்பசி மாதம் அன்னாஅபிசேகம் திருவிழாவாக நடைபெறுகிறது.

மேற்கோள்கள்
-----------

|  |  |
| --- | --- |
|  | த. இ. க. வெளியிட்ட திருக்கோயில் தரவுத் தொகுதியின் அடிப்படையில் இக்கட்டுரையை உருவாக்கியுள்ளோம். திட்டப் பக்கம் காண்க. |

1. 1 2  "தமிழகத் திருக்கோவில்கள் தரவுத் தொகுதி 1". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
2. ↑  "தமிழகத் திருக்கோவில்கள் தரவுத் தொகுதி 2". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
**லாவோகோவா வனவிலங்கு சரணாலயம்** (அசாமிய மொழி: লাওখোৱা অভয়াৰণ্য; ஆங்கிலம்: *Laokhowa Wildlife Sanctuary*) இந்தியாவில் அசாம் மாநிலத்தில் அமைந்துள்ள பாதுகாக்கப்பட்ட பகுதியாகும். இந்த வனவிலங்கு சரணாலயம் அசாமின் நாகோமா மாவட்டத்தில் பிரம்மபுத்திரா நதியின் தெற்கு கரையில் 70.13 கி.மீ தொலைவில் உள்ளது. பிரம்மபுத்திரா நதியின் மறுபுறத்தில் ஒராங் தேசிய பூங்காவின் வடமேற்கில் 30 கிமீ தொலைவிலும், நதியின் கீழ்முகமாக காசிரங்கா தேசியப் பூங்காவிலிருந்து 40 கி.மீ தொலைவிலும் அமைந்துள்ளது.

இது லாவோஹோவா-புராச்சாபோரி சுற்றுச்சூழல் அமைப்பின் ஒரு பகுதியாகும். இந்திய காண்டாமிருகம் மற்றும் ஆசிய நீர் எருமைகளுக்கு ஏற்ற இடமாக இந்த சரணாலயம் அமைந்துள்ளது. வங்காளப் புலி, இந்தியச் சிறுத்தை, இந்தியக் காட்டுப்பன்றி, புனுகுப்பூனை, சிறுத்தைப் பூனை, வராகமான் இன்னும் பல உயிரினங்கள் இங்குள்ளன.

மேற்காேள்கள்
------------

1. 1 2  "National Wildlife Database: List of Protected Areas in India" (PDF). Wildlife Institute of India. 19 September 2011 அன்று மூலம் (PDF) பரணிடப்பட்டது. 22 October 2010 அன்று பார்க்கப்பட்டது.
2. ↑  "Department of Environment & Forests (Government of Assam)". Assamforest.in. 2013-05-16 அன்று மூலம் பரணிடப்பட்டது. 2013-06-01 அன்று பார்க்கப்பட்டது.

விக்கிமீடியா பொதுவகத்தில்,  
 ***Laokhowa Wildlife Sanctuary***   
என்பதின் ஊடகங்கள் உள்ளன.
**சோனியா நித்யானந்த்** (*Soniya Nityanand*)(பிறப்பு 6 செப்டம்பர் 1962) இரத்தவியலில் நிபுணத்துவம் பெற்ற ஒரு இந்திய நோயெதிர்ப்பியல் நிபுணர் ஆவார். இவர் லக்னோவிலுள்ள கிங் ஜோர்ஜ் மருத்துவக் கல்லூரியில் தனது பட்டப்படிப்பு மற்றும் முதுநிலைப் பட்டப்படிப்பை முடித்தார். பின்னர் நித்யானந்த் 1996-ல் சுவீடனின் ஸ்டாக்ஹோமில் உள்ள கரோலின்ஸ்கா நிறுவனத்தில் நோயெதிர்ப்புத் துறையில் தனது முனைவர் பட்ட ஆய்வினைத் தொடர்ந்தார்.

தொழில்
------

நித்யானந்த் தனது தொழில் வாழ்க்கையின் ஆரம்பக் கட்டத்தில், லக்னோவில் உள்ள கே. ஜி. எம். சியில் மருத்துவத்தில் உதவிப் பேராசிரியராகப் பணிபுரிந்தார். இங்கு இவர் அக்டோபர் 1991 முதல் நவம்பர் 1993 வரை பணியாற்றினார். இதன் பிறகு, நித்யானந்த், நவம்பர் 1993 முதல் எஸ். ஜி. பி. ஜி. ஐ. எம். எசில் பேராசிரியராக இருந்தார். ஆரம்பத்தில் நோயெதிர்ப்புத் துறையிலும் சமீபத்தில் குருதியியல் துறையிலும் பணியாற்றினார்.

இவர் 1991-1992 ஆம் ஆண்டில் ஸ்டாக்ஹோமில் உள்ள கரோலின்ஸ்கா நிறுவனத்தில் நோயெதிர்ப்பு மற்றும் குருதியியல் பிரிவில் வருகை தரும் சகாவாக இருந்துள்ளார்.

2021-ல், மருத்துவர் ராம் மனோகர் லோஹியா மருத்துவ அறிவியல் நிறுவனத்தின் இயக்குநராக நியமிக்கப்பட்டார்.

விருதுகள்
---------

நித்யானந்த் பல விருதுகளைப் பெற்றவர்:

* 2003-04க்கான தொழில் வளர்ச்சிக்கான உயிரி தொழில்நுட்பத் துறை தேசிய உயிரியல் விருது
* இந்தியத் தேசிய அறிவியல் கழகத்தின் இளம் விஞ்ஞானி விருது 1990
* 2000ஆம் ஆண்டுக்கான இந்திய மருத்துவர்கள் சங்கத்தின் மருத்துவர் ஜே. சி. படேல் மற்றும் பி. சி. மேத்தா விருது
* மருத்துவர் என். என். குப்தா தங்கப் பதக்கம்
* சிறந்த மருத்துவ மாணவருக்கான அதிபர் பதக்கம்

மேற்கோள்கள்
-----------

1. ↑  "Dr. Soniya Nityanand Hematologist,HEMATOLOGY in Lucknow Uttar-Pradesh - Click4Doctor.in". *www.click4doctor.in*. 2017-03-05 அன்று மூலம் பரணிடப்பட்டது. 2017-03-04 அன்று பார்க்கப்பட்டது.
2. 1 2  "The Faculty". *www.sgpgi.ac.in*. 2017-03-04 அன்று பார்க்கப்பட்டது.
3. 1 2 3 4 5 6 7 8 9  "StreeShakti - The Parallel Force". *www.streeshakti.com*. 2017-04-03 அன்று மூலம் பரணிடப்பட்டது. 2017-03-04 அன்று பார்க்கப்பட்டது.
**உங்கள் சொந்த திரைப்படங்களின் திருவிழா (BRING YOUR OWN FILM FESTIVEL)** என்பது இந்திய மாநிலமான ஒடிசாவில் 
உள்ள கோவில் நகரமான பூரியின் கடற்கரைகளில் 2004 ம் ஆண்டில் இருந்து தொடங்கப்பட்டு வருடந்தோறும் நடைபெற்று வரும் திரைப்பட திருவிழாவாகும்.
அதன் சிறப்பம்சம் என்னவென்றால், அந்த திரைப்பட திரையிடல் விழாவிற்கு தகுதிச்சுற்று முறையோ, நடுவர் மன்றம் அமைத்து தரவரிசைப்படுத்துவதோ இல்லை, மாறாக இது சுயாதீன திரைப்பட தயாரிப்பாளர்களுக்கான இடமாகும். எந்தவொரு நபராக இருந்தாலும் திரைப்படம் எடுத்திருந்தால் இங்கே வந்து எளிய முறையில் பதிவு செய்து,தனது கலைப் படைப்புகளை காட்சிப்படுத்தலாம். 

இந்த விழா இந்திய திரைப்படத் தயாரிப்பு சமூகத்தில் கணிசமான ஆர்வத்தை உருவாக்கியுள்ளது. மட்டுமல்லாமல் திரைத்துறையைச் சார்ந்த பல்வேறு தரப்பினரிடையே பிரபலமாகிக்கொன்டும் வருகிறது.

வரலாறு
------

திரைப்படம் மற்றும் தொலைக்காட்சி கல்லூரி (இந்தியா) வைச் சார்ந்த சுசாந்த் மிஸ்ரா மற்றும் அவரது நண்பர்களால்  ஆரம்பிக்கப்பட்டது. இந்த திரைப்பட விழாவினை ஆரம்பிப்பதில் குர்பால் சிங், மறைந்த ஸ்வாகத் சென் மற்றும் பலர் பங்கெடுத்துள்ளனர்.]] வைச் சார்ந்த சுசாந்த் மிஸ்ரா மற்றும் அவரது நண்பர்களால்  ஆரம்பிக்கப்பட்டது. இந்த திரைப்பட விழாவினை ஆரம்பிப்பதில் குர்பால் சிங், மறைந்த ஸ்வாகத் சென் மற்றும் பலர் பங்கெடுத்துள்ளனர்.
ஆரம்பிக்கும் போதே, இத்திரைப்பட விழாவில் திரையிடப்படும் படங்களில் எந்தவொரு அதிகாரப்படிநிலையோ, விருதுகள், தரவரிசை போன்றவைகளோ இல்லை எனவும் நடுவர் மன்றங்கள் போன்றவைகளோ இல்லை என்பதாக தீர்மானித்து அதன்படியே நடத்தி வருகின்றனர்.

திரையிடல்
---------

இந்தத் திரைப்பட விழாவில், எந்தவொரு திரைப்படத் தயாரிப்பாளரும் தங்கள் திரைப்படத்தை இவ்விழாவிற்குக் கொண்டு வந்து திரையிடலாம். திரைப்பட தயாரிப்பாளர்கள் மட்டுமின்றி, இசை, நாடகம், ஓவியம், சிற்பம், நடனம், இலக்கியம் மற்றும் புகைப்படம் எடுத்தல் போன்ற பிற கலைத்துறைகளைச் சேர்ந்த கலைஞர்களும் பங்கேற்க்கலாம். அத்தோடு தங்கள் கலைப்படைப்புகளை வெளிப்படுத்தவும் ஊக்குவிக்கப்படுகிறார்கள்.

இந்த திருவிழாவில் திரைப்படங்களை திரையிட பெயரளவிற்கு பதிவுக் கட்டணமாக ₹5,000 செலுத்தி பதிவு செய்து கொள்ளவும் அதுபோக திரையரங்க கட்டணமும் மட்டுமே செலுத்தினால் போதுமானது.

ஒவ்வொரு ஆண்டும் பிப்ரவரி 21 முதல் 25 வரை இந்த திரைப்பட விழா நடைபெற்று வருகிறது.

மேற்கோள்கள்
-----------

1. ↑  Ramnarayan, Gowri (2004-02-20). "Puri's free-for-all film festival". *தி இந்து*. 2004-04-11 அன்று மூலம் பரணிடப்பட்டது. 2009-03-09 அன்று பார்க்கப்பட்டது.
2. 1 2  Joshi, Namrata (2018-02-22). "BYOFF reinvents itself at 15" (in en-IN). *The Hindu*. .
3. ↑  "15th Bring Your Own Film Festival begins in Odisha's Puri | Sambad English" (ஆங்கிலம்). 2018-02-21. 2020-11-30 அன்று பார்க்கப்பட்டது.
4. ↑  "dearcinem". 2010-02-18 அன்று மூலம் பரணிடப்பட்டது.
5. ↑  "Into The Wild: Bring Your Own Film Festival". *IndiEarth - Connecting Worldwide Media To India's Artists* (ஆங்கிலம்). 2015-02-15. 2020-11-30 அன்று பார்க்கப்பட்டது.

வெளிப்புற இணைப்புகள்
--------------------

* / BYOFF PRESS
* BYOFF 2010 Odisha
**தமிழ்ப் பேச்சு எங்கள் உயிர்** மூச்சு விஜய் தொலைக்காட்சியில் இடம்பெறும் ஒரு தமிழ் மொழிப் போட்டி நிகழ்ச்சியாகும். தமிழ்நாட்டின் சிறந்த பேச்சாளர்களை அடையாளம் காண்பதே நிகழ்ச்சியின் நோக்கங்களில் ஒன்று. இந்தப் போட்டி சனவரி 2009 முடிவடைந்தது. அரை இறுதிச் சுற்றுக்கு விசயன், அருள் பிரகாச், அபிராமி ஆகியோர் தேர்வு பெற்றனர். இறுதிச் சுற்றுக்கு விசயன், அருள் பிரகாச் ஆகியோர் தேர்வு பெற்றனர். இதில் விசயன் வெற்றி பெற்றார். வன்னியில் ஈழத் தமிழர் படும்பாடு பற்றி விசயன் உணர்ச்சிபூர்வமாக பேசியது இங்கு குறிப்பிடத்தக்கது. 

போட்டியின் வெற்றியாளர் ஐந்து இலட்சம் இந்திய ரூபாய்கள் பரிசு பெற்றார். 

இந்தப் போட்டி பல சுற்றுக்களாக நடைபெற்றது: 

* ஒரு தலைப்பில் பேசல்
* இலக்கியச் சுருக்கம்
* வாதம் - விவாதம்
* தமிழ் உரையாடல்
* பழமொழிக் குட்டிக்கதை
* காட்சிக்கு பேச்சு சுற்று
* ஓவியச் சுற்று
* அரசியல் விவாத மேடை
* மக்கள் மனசு சுற்று
* மரபுக்/புதுக் கவிதைச் சுற்று
* தமிழிசைச் சுற்று
* இறுதிச் சுற்று (தமிழர் நேற்று, இன்று, நாளை)
* இறுதிச் சுற்று

இந்தப் போட்டிக்கு நடுவராக "தமிழ்க் கடல்" என்று போற்றப்படுபவரான நெல்லைக் கண்ணனும் வேறு ஒரு தமிழறிஞரும் உள்ளார்கள். நெல்லை கண்ணன் இலக்கிய இலக்கணத் தவறுகளை ஆணித்தரமாக சுட்டிக்காட்டினாலும், அவ்வப்பொழுது தனது கருத்துக்களையும் தீவிரமாக பங்களிப்பாளர்களிடம் முன்வைக்கிறார் என்ற குற்றச்சாட்டும் உண்டு.

இந்தப் போட்டி நிகழ்ச்சி, தமிழ்நாட்டிலும் உலகத் தமிழரிடமும் நல்ல வரவேற்பைப் பெற்றுள்ளது.

இவற்றைப் பார்க்க
----------------

* விஜய் தொலைக்காட்சி நிகழ்ச்சிகளின் பட்டியல்

மேற்கோள்கள்
-----------

1. ↑  நாட்டாம.. தீர்ப்ப மாத்தி சொல்லு… விஜய் டீ.வி. நெல்லை கண்ணனை கண்டித்து…

வெளி இணைப்புகள்
---------------

* விஜய் டிவி யூ ட்யுப்
* விஜய் டிவி வலையகம்
தமிழின் இலக்கண, ஒலிப்பியல், மரபு முறைகளுக்கு அமைய அமைந்த பெயர் **தமிழ்ப் பெயர்** ஆகும்.

ஒரு நபரின் பெயர் அவரின் பின்புலத்தை எடுத்துக்காட்டுவதாக அமையும். ஒரு அடிமைக்கு அவரின் ஆண்டையே பெயர் வைக்கும் உரிமையைப் பெறுகிறான். அதனால் அடிமைப் பெயர்களை (Slave names) பல கறுப்பின மக்களும், காலனித்துவ அரசால் வேற்று நாடுகளுக்கு கொண்டு செல்லப்பட்ட தென்னிந்திய மக்களும் தாங்க வேணியதாகிற்று. 
அதே போல் அண்மைக்காலம் வரை தமிழ்ச் சூழலில் பல பெயர்கள் சாதியையும் சேர்த்துக் குறித்து நின்றன. பிள்ளை, ஐயர், படையாச்சி போன்ற பெயர் இணைப்புகள் சாதியைச் சுட்டுகின்றன.

சமயத்தைக் குறித்தும் பெயர்கள் அமைவதுண்டு. குறிப்பாக தாழ்த்தப்பட்ட சாதியைச் சார்ந்த தமிழர்கள் கிறிஸ்தவ சமயத்துக்கு மாறிய பொழுது, தமது தாழ்வுநிலையை சுட்டி நிற்கும் சாதிப் பெயர்களை விடுத்து மேற்குநாட்டு பெயர்களை ஏற்றுக் கொண்டார்கள். சிலர் சாதியைச் சுட்டாத தமிழ் பெயர்களுடன் மேற்கு நாட்டு பெயரையும் இணைத்துக் கொண்டார்கள். தமிழ் இஸ்லாமியர்களும் தமது சமயத்தை சுட்டும் வண்ணமே பெரும்பாலும் பெயர்களைக் கொண்டிருக்கின்றார்கள்.

பிற மக்களுடான தொடர்புகள் விரிவடையும் பொழுது ஒரு பெயர் வட்டம் வேற்று பெயர் வட்டத்தோடு கலப்பதும் மருபுவதும் வரலாற்று இயல்பு. சில வேளைகளில் இது ஆக்கிரமிப்பாலும் நிகழ்வதுண்டு. சில தனித்தமிழ் ஆர்வலர்கள் தமிழ் மக்களிடையே காணப்படும் சமஸ்கிரத அல்லது வட மொழிப் தோற்றப் பெயர்கள் இவ்வாறு ஆக்கிரமிப்பால் சேர்ந்த பெயர்களே என்று சுட்டி, தனித் தமிழ் பெயர்களை வைக்க ஊக்கப்படுத்துகின்றனர்.

ஒரு பெயர் தமிழ் பெயரா இல்லையா என்று அறுதியாக சொல்ல முடியாது. இருப்பினும் வரலாற்று, மரபு, மொழிக் குறிப்புகளை வைத்து இவை தமிழ்ப் பெயர் இவை அன்று எனக் குத்து மதிப்பாகச் சொல்ல முடியும். எடுத்துக்காட்டாக யோன், யோர்டன், டேவிட் போன்றவை தமிழ் பெயர்களாக கருதப்பட வாய்ப்புக்கள் குறைவு.

புகலிடத் தமிழர்களிடம் தமிழ்ப் பெயர்கள் நீண்டதாக இருப்பதாக கருத்து நிலவுகின்றது. விண்ணப்ப படிவங்களில் கொடுக்கப்பட்ட இடங்களுக்கு மேலாக தமிழ்ப் பெயர்கள் நீண்டு செல்வதுண்டு. இதனால் சுருக்கமான பெயர்களை இவர்கள் விரும்புகின்றார்கள். இவ்வாறான தமிழ்ப் பெயர்கள் அரிது என்ற தவறான கருத்தும் புகலிட மக்களிடம் இருக்கின்றது.

பட்டியல்
--------

* ஆண் தமிழ்ப் பெயர்கள்
* பெண் தமிழ்ப் பெயர்கள்

தமிழ்ப் திரைப்படங்களுக்கு தமிழ்ப் பெயர்
---------------------------------------

2007ம் ஆண்டு முதல் தமிழ்நாட்டில் வெளியாகும் தமிழ்த் திரைப்படங்களுக்கு தமிழில் பெயரிட்டால் வரிவிலக்கு அளிக்கப்பட்டது. 2011 ஆம் ஆண்டில் பொறுப்பேற்ற அதிமுக அரசு தமிழிலேயே பெயர் சூட்டப்படும் திரைப்படங்களுக்கு கேளிக்கை வரியிலிருந்து விலக்களித்தலுக்கான அடிப்படைத் தகுதிகளை தமிழக அரசு மாற்றியமைத்தது. திரைப்படத்தில் வன்முறை, ஆபாசம் அதிகம் இருந்தாலும் வரிவிலக்கு கிடைக்காது என்பன உள்ளிட்ட 4 புதிய நிபந்தனைகளை விதித்து தமிழக அரசு ஆணை பிறப்பித்துள்ளது.

தமிழில் நிறுவன பெயர்ப் பலகைகள்
------------------------------

*முதன்மைக் கட்டுரைகள்: வணிக நிலையங்களின் தமிழ்ப்பெயர் பட்டியல்*

இவற்றையும் பார்க்க
------------------

* List of most common surnames
* Name

மேற்கோள்கள்
-----------

1. ↑  விகடன் செய்தி
[*தொடர்பிழந்த இணைப்பு*]

வெளி இணைப்புகள்
---------------

* The Internal Migration of Indian Scientists, 1981-2003, from an Analysis of Surnames - Ramesh Kundra, Grant Lewison பரணிடப்பட்டது 2006-06-17 at the வந்தவழி இயந்திரம்
* தமிழ் பெயர்கள் - இனியவை இருநூற்றி ஐம்பது
**செயின்ட் எலியெர்** (*Saint Helier*, /sintˈhɛliər/) ஆங்கிலக் கால்வாயின் கால்வாய் தீவுகளில் மிகப் பெரியதான தீவான யேர்சியின் 12 மாவட்டங்களில் (பாரிஷ்) ஒன்றும் தலைநகரமும் ஆகும். செயின்ட் எலியெரின் மக்கள்தொகை ஏறத்தாழ 33,500 ஆகும்; இது யேர்சியின் மக்கள்தொகையில் கிட்டத்தட்ட 34.2% ஆகும். இது தலைநகராக இருந்தப்போதும் அரசு மாளிகை செயின்ட் சேவியர் தீவில் உள்ளது. யேர்சியின் பெரிய நகரமாக இருக்கும் எலியெரின் நகரப்பகுதி அடுத்துள்ள செயின்ட் எலியெர் தீவிலும் பரவியுள்ளது. நகரின் புறநகர்ப் பகுதிகள் செயின்ட் லாரன்சு, செயின்ட் கிளெமென்ட் தீவுகளிலும் பரவி உள்ளது. எலியெரின் பெரும்பகுதி ஊரகப் பகுதியாக உள்ளது. 

இந்த மாவட்டத்தின் நிலப் பரப்பளவு 4.1 சதுர மைல்கள் (10.6 km2) ஆகும்; இது தீவின் பரப்பளவில் 9% ஆகும். இந்த மாவட்டத்தின் சின்னமாக இரு தங்க கோடாரிகள் குறுக்காக இடப்பட்டுள்ளன; பின்னணி நீலநிறத்தில் உள்ளது. நீல நிறம் கடலையும் தங்கக் கோடரிகள் கிபி 555இல் சாக்சன் கடற்கொள்ளையர்களுக்கு எதிராக போராடியதையும் குறிக்கின்றன.

மேற்சான்றுகள்
-------------

1. ↑  "Members". Statesassembly.gov.je. 2012-10-04 அன்று பார்க்கப்பட்டது.
**ச. மனோகரன்** (பிறப்பு: அக்டோபர் 20, 1968) சிங்கப்பூரைச் சேர்ந்த கவிஞரும் எழுத்தாளரும் ஆவார்.

வாழ்க்கைக் குறிப்பு
-------------------

தமிழ்நாடு, தஞ்சை மாவட்டம் கும்பகோணத்தில் பிறந்த இவர் அங்குள்ள டி.ஈ.எல்.சி. விடிவெள்ளி பாடசாலையில் தனது ஆரம்பக் கல்வியையும், சிறிய மலர் மேல்நிலைப் பள்ளியில் உயர்நிலைக் கல்வியையும், திருச்சி, மண்டலப் பொறியியல் கல்லூரியில் இளம் பொறியியல் பட்டத்தினையும் பெற்றுள்ளார். தமிழ், ஆங்கிலம் ஆகிய மொழிகளில் நன்கு புலமைவாய்ந்தவர். சிங்கப்பூர் வீடமைப்பு வளர்ச்சிக் கழகத்தில் மூன்றாண்டுகள் தொழில்நுட்ப அலுவலராகப் பணியாற்றியுள்ளார்.

இலக்கியப் பணி
-------------

மலர் தமிழ் எனும் புனைப்பெயரில் 1977ல் எழுதத் தொடங்கிய இவர் இதுவரை 100க்கும் மேற்பட்ட மரபுக் கவிதைகளையும், புதுக்கவிதைகளையும் யாத்துள்ளார். இவரது ‘தாள்’ எனும் மரபுக் கவிதை கல்கியில் 1990ல் வெளிவந்தது. சிங்கப்பூர் தமிழ் எழுத்தாளர் கழகத்தின் செயலவை உறுப்பினராக உள்ளார்.

பெற்ற விருதுகளும், கௌரவங்களும்
------------------------------

சிங்கப்பூர் தமிழ் எழுத்தாளர் கழகம் நடத்திய மாதாந்த கவிதைக் கருத்தரங்கில் அன்னை தெரேசா மறைவு பற்றி இவர் எழுதிய ‘போய் வா அன்னையே’ எனும் இரங்கல் கவிதை சிறந்த கவிதையாக தேர்ந்தெடுக்கப்பட்டு பரிசு வென்றது.

உசாத்துணை
---------

* சிங்கப்பூர் தமிழ் எழுத்தாளர்கள் - சிங்கப்பூர் தமிழ் எழுத்தாளர் கழக வெளியீடு
**தமிழ்ப்பெருங்களஞ்சியம்** என்பது தமிழ்நாடு அரசு நடத்தும் ஒரு தகவல் களஞ்சிய வலைப்பக்கமாகும். இது தமிழக அரசின் தகவல் தொழில்நுட்பத்துறையின் கீழ் செயல்படும் தமிழ் இணைய கல்விக்கழகத்தால் உருவாக்கப்பட்டு, மேம்படுத்தப்பட்டு வருகிறது. இது 2016 ஆம் ஆண்டில் தொடங்கப்பட்டது. இதில் ஏறத்தாழ 67,500 கட்டுரைகள் உள்ளன.

உள்ளடக்கம்
----------

தமிழ்ப்பெருங்களஞ்சியத் தளத்தில் கல்வியியல், கணிப்பொறியியல், மின்னணுவியல், வேளாண்மை, மீன்வளத்துறை, சங்க இலக்கியம், நாடகவியல் என்ற பகுப்புகளில் செய்திகள் உள்ளன. மேலும் இந்த கலைக்களஞ்சியத்தில் தமிழ்ப் பல்கலைக்கழகம் வெளியிட்ட புத்தகங்கள், நாட்டுடைமையாக்கப்பட்ட நூல்கள், தமிழ் வளர்ச்சித்துறை, இதர அரசு துறைகள் சேகரித்துள்ள அரிய நூல்களில் உள்ள தகவல்களை சேர்த்து வருகிறார்கள் இதுதவிர, தமிழகத்தில் மொத்தமுள்ள 12,500-க்கும் மேற்பட்ட ஊராட்சிகளில் 10,000 ஊராட்சிகள், இந்து சமய அறநிலையத் துறையின் கட்டுப்பாட்டில் உள்ள 38,800 கோயில்களில் 18,928 கோயில்களின் அடிப்படைத் தகவல்கள் இதில் இடம் பெற்றுள்ளன மீதமுள்ள கோயில்களின் தகவல்களைச் சேர்க்கும் பணி நடைபெற்று வருகிறது.

யாவரும் தொகுக்கும் வசதி
-----------------------

இதில் விக்கிபீடியாவைப் போலவே இணையப்பரப்பில் தமிழை, வலுப்படுத்த விரும்பும் தன்னார்வலர்கள் யார் வேண்டுமானாலும் தமிழ் கலைக்களஞ்சியத்தின் உள்ளே நுழைந்து பல தலைப்புகளில் கட்டுரைகளை உருவாக்கலாம், திருத்தங்களை மேற்கொள்ளலாம்.

மேற்கோள்
--------

1. ↑  போட்டித்தேர்வர்கள், கல்வியாளர்களுக்கு பயன்படும் வகையில்﻿ தமிழக அரசு உருவாக்கிய தமிழ் கலைக்களஞ்சியம்﻿: 9 மாதங்களில் 67,500 கட்டுரைகள் உருவாக்கம்﻿

வெளி இணைப்புகள்
---------------

* தமிழ்ப்பெருங்களஞ்சியம்  பரணிடப்பட்டது 2016-11-21 at the வந்தவழி இயந்திரம் - அதிகாரபூர்வத் தளம்
**கௌசல்யா ஹார்ட்** யுசி பெர்க்லி பல்கலைக்கழகத்தைச் சேர்ந்த ஒரு தமிழறிஞர் ஆவார். இவர் சங்கத் தமிழ் இலக்கியங்களை ஆங்கிலத்தில் மொழிபெயர்த்தமைக்காகவும், பல தமிழ் பாடநூல்களை எழுதியுள்ளமைக்காகவும் நன்கு அறியப்படுகிறார்.

வாழ்க்கை
--------

கௌசல்யா ஹார்ட் தமிழ்நாட்டின் மதுரையில் 1930-ல் பிறந்தார். தன்னுடைய முதுகலைப் படிப்பை அண்ணாமலைப் பல்கலைக்கழகத்தில் 1962-ல் முடித்த இவர் அயல் நாட்டைச் சேர்ந்த மற்றொரு தமிழ் அறிஞரான ஜார்ஜ் எல். ஹார்ட்(George L. Hart) என்பவரை மணம்புரிந்தார்..

பணி
---

இவர் எழுதிய 'தொடங்குனர்களுக்கான தமிழ்' எனப் பொருள்படும் 'Tamil for Beginners' என்கிற பாடபுத்தகம் பல பல்கலைக் கழகங்களில் பரவலாகப் பயன்படுத்தப்படுகிறது. மேலும் இவர் பல தமிழ் நாடகங்களையும் இயற்றியுள்ளார். இவர் தமிழ் இலக்கியம், குறிப்பாக தமிழ் இராமாயணம் மற்றும் முற்கால கிறித்தவ இலக்கியக் கூறுகள் ஆகிய தலைப்புகளில் பல ஆய்வுத்தாள்களும் இயற்றியுள்ளார்.

மேற்கோள்கள்
-----------

1. ↑  "Dept. of S & SE Asian Studies - UC Berkeley". 2012-03-31 அன்று மூலம் பரணிடப்பட்டது. 2017-10-13 அன்று பார்க்கப்பட்டது.

வெளி இணைப்புகள்
---------------

* South Asian Studies Council
[*தொடர்பிழந்த இணைப்பு*] - யேல் பல்கலைக்கழகம்
* Tamil Expressives with Initial Voiced Stops M. B. Emeneau, Kausalya Hart - Bulletin of the School of Oriental and African Studies, University of London, Vol. 56, No. 1 (1993), pp. 75–86
**கொக்கமங்கலம் செயின்ட் தாமஸ் சிரோ-மலபார் கத்தோலிக்க தேவாலயம்,** (*St. Thomas Syro-Malabar Catholic Church, Kokkamangalam*) என்பது கேரளத்தின், ஆலப்புழை மாவட்டம், கொக்கமங்கலத்தில் உள்ள ஒரு கிறித்தவ தேவாலயமாகும். இது புனித தாமசால் நிறுவபட்ட ஏழு தேவாலயங்களில் நடுப்பகுதியில் உள்ளதாகும். இது சிரோ-மலபார் கத்தோலிக்க மறைமாவட்டத்தில் உள்ளது. 

 கொக்கமங்கலத்தில் திருத்தூதர் தோமாவால் அமைக்கப்பட்ட சிலுவை (அசல் சிலுவை பள்ளிப்புரத்தில் உள்ளது ; அதன் மாதிரி 2002 இல் அமைக்கப்பட்டது). 
தென்னிந்திய மாநிலமான கேரளத்தில் எர்ணாகுளம்-அங்கமாலி உள்ளது.  புனித தாமசின் உருவப்படம் இங்கு வணங்கப்படுகிறது, இது 1897 ஆம் ஆண்டில் கார்மலைட் மடாலயம் மன்னனத்திலிருந்து ஒரு வெளிப்பாட்டின் படி கொண்டு வரப்பட்டது. இந்த உருவப்படம் சிறந்த கலை மதிப்புடைய அலங்கரிக்கப்பட்ட படகில் பொருத்தப்பட்டுள்ளது. 

புனித தாமஸ் கொக்கமங்கலத்திற்குச் சென்று இங்கு ஒரு ஆண்டு நற்செய்திகளைப் பிரசங்கித்தார். கேரளத்தில் நடைமுறையில் உள்ள கிறிஸ்தவ நாட்டுப்புற-பாடலின் பண்டைய வடிவமான "ராம்பன் பட்டு "இல் உள்ள கதையின்படி 1600 பேர் இவர் மூலம் கிறிஸ்தவத்திற்கு மாறினர். இவர் கொக்கமங்கலத்தில் ஒரு கிறிஸ்தவ சமூகத்தை உருவாக்கி, நம்பிக்கைக்குரியவர்களுக்கு ஒரு சிலுவையை அமைத்தார். இந்த சிலுவை பின்னர் நாசகாரர்களால் உடைக்கப்பட்டு, வேம்பநாடு ஏரிக்குள் எறியப்பட்டது, இதன்பிறகு இது பள்ளிப்புரம் வரை அடித்துச் செல்லப்பட்டு, அங்கு அது நிறுவப்பட்டது. 

இந்த தேவாலயத்தில் தனிச்சிறப்பான பலிபீடம் ஒன்று திருத்தூதர் புனித தாமசின் நினைவுச் சின்னம் அருகே உள்ளது. இந்த பரிசுத்த பலிபீடம் இங்குள்ள புனித தாமஸ் போப் இரண்டாம் ஜான் பால் அவர்களிடம் சிறப்பு அனுமதிபெற்று இத்தாலியின் ஓர்டோனாவிலிருந்து1999 நவம்பரில் கொண்டு வரப்பட்டாது. ரெலிக்கை வணங்குவதற்காக வெள்ளிக்கிழமை மாலை சிறப்பு நோவனா பிரார்த்தனை நடத்தப்படுகிறது. வெளிநாடுகளில் வேலை தேடும் பக்தர்கள் இங்குள்ள திருத்தூதரின் பரிந்துரையை நாடுகிறார்கள்.[]

குறிப்புகள்
-----------

1. ↑  "In the footsteps of Saint Thomas".
2. ↑  "Kerala tourism to tap state's Christian heritage - Times of India".

வெளி இணைப்புகள்
---------------

*
**ச. நா. போசு அடிப்படை அறிவியல் தேசிய மையம்** (*S. N. Bose National Centre for Basic Sciences*) என்பது இந்திய அரசின் அறிவியல் மற்றும் தொழில்நுட்பத் துறையின் கீழ் செயல்படும் கணித அறிவியலின் அடிப்படை ஆய்விற்கு அர்ப்பணிக்கப்பட்ட தன்னாட்சி ஆராய்ச்சி நிறுவனம் ஆகும். இது மேற்கு வங்கம், கொல்கத்தாவில் உப்பு ஏரி பகுதியில் அமைந்துள்ளது. இந்த நிறுவனத்திற்கு இந்திய விஞ்ஞானி சத்யேந்திர நாத் போசின் நினைவாகப் பெயரிடப்பட்டு 1986இல் நிறுவப்பட்டது. இந்த நிறுவனத்தின் நிறுவனர் இயக்குநராக சஞ்சல் குமார் மஜும்தார் ஆவார்.

இது ஒரு ஆராய்ச்சி நிறுவனம் என்பதால், முக்கியமாக முனைவர் ஆய்வுத் திட்டம் இங்கே மேற்கொள்ளப்படுகிறது. 2001 முதல் ஒருங்கிணைந்த முனைவர் பட்டத்திற்கானத் (முதுநிலை + முனைவர்) திட்டம் தொடங்கப்பட்டது. இரண்டு வருடப் படிப்பை முடித்தவர்களுக்கு முதுநிலை அறிவியல் பட்டம் கொல்கத்தா பல்கலைக்கழகத்தால் வழங்கப்படுகிறது. முன்னர், இந்த பட்டத்தை மேற்கு வங்க தொழில்நுட்ப பல்கலைக்கழகம் வழங்கியது. இந்த நிறுவனத்தின் மாணவர்கள் தங்கள் முனைவர் பட்டத்தினை ஜாதவ்பூர் பல்கலைக்கழகம், கொல்கத்தா பல்கலைக்கழகம், மேற்குவங்க தொழில்நுட்ப பல்கலைக்கழகம் அல்லது மாணவர்களை அனுமதிக்கும் வேறு எந்த பல்கலைக்கழகத்திற்கும் ஆய்வறிக்கையினை சமர்பித்து பட்டம் பெறலாம்.

மேற்கோள்கள்
-----------

1. ↑  "Director".
2. ↑  "Chanchal Kumar Majumdar (1938–2000) – An obituary" (PDF). Current Science. July 2000. 2006-07-17 அன்று மூலம் (PDF) பரணிடப்பட்டது. 2021-08-01 அன்று பார்க்கப்பட்டது.
3. ↑  "Rules and Regulations for Ph.D. Programmes and Research Fellowships" (PDF). S N Bose National Centre for Basic Sciences. January 2008. 2008-10-09 அன்று மூலம் (PDF) பரணிடப்பட்டது. 2008-10-27 அன்று பார்க்கப்பட்டது.

வெளி இணைப்புகள்
---------------

* அதிகாரப்பூர்வ இணையதளம்
**இயான் புரொடக்சன்சு** (ஆங்கில மொழி: *Eon Productions*) என்பது பிரித்தானிய நாட்டு திரைப்படத் தயாரிப்பு நிறுவனமாகும். இந்நிறுவனம் 1962 ஆம் ஆண்டு ஆரம்பிக்கப்பட்டு லண்டனின் பிக்காடில்லியிலும் மற்றும் இங்கிலாந்தில் உள்ள பைன்வுட் படப்பிடிப்புத் தளத்திலும் இயங்குகிறது. இது முதன்மையாக ஜேம்ஸ் பாண்ட் திரைப்படத் தொடர்களை தயாரித்ததன் மூலம் மிகவும் அறியப்படும் தயாரிப்பு நிறுவனம் ஆனது.

பாண்ட் திரைப்படங்கள்
--------------------

முதன்மைக் கட்டுரை: ஜேம்ஸ் பாண்ட் திரைப்படங்களின் பட்டியல்
இந்த நிறுவனம் 1961 இல் திரைப்படத் தயாரிப்பாளர்கள் ஆல்பர்ட் ஆர். "கப்பி" ப்ரோக்கோலி மற்றும் ஹாரி சால்ட்ஸ்மேன் ஆகியோரால் தொடங்கப்பட்டது. அதே நேரத்தில் அவர்கள் பங்காளராக இணைந்து டாக்டர் நோ என்ற திரைப்படத்தை தயாரித்தனர். அதன் பிறகு ஜேம்ஸ் பாண்ட் திரைப்பட உரிமையை பெற்று இருவரும் இணைந்து புரொம் ரஷ்யா வித் லவ் (1963), கோல்டு பிங்கர் (1964), தன்டர்பால் (1965), யு ஒன்லி லிவ் டூவைய்ஸ் (1967), டைமோண்ட்ஸ் ஆர் போறேவேர் (1971), ஒன் ஹேர் மேஜஸ்ட்டி சீக்ரெட் சேர்வீஸ் (1969), லைவ் அண்ட் லெட் டை (1973), தி மேன் வித் தி கோல்டன் கன் (1974), தி ஸ்பை கு லவ்ட் மீ (1977), மூன்ரேக்கர் (1979), போர் யுவர் ஐஸ் ஒன்லி (1981), ஆக்டோபஸ்ஸி (1983), அ வியூ டு அ கில் (1985), தி லிவிங் டயலைட்ஸ் (1987), லைசென்ஸ் டு கில் (1989), பியர்ஸ் புரோஸ்னன் (1995), டுமாரோ நெவர் டைஸ் (1997), தி வேர்ல்ட் இஸ் நோட் ஏனோக்ஹ் (1999), டை அனதர் டே (2002), கேசினோ ராயல் (2006), குவாண்டம் ஆஃப் சோலஸ் (2008), ஸ்கைஃபால் (2012), ஸ்பெக்டர் (2015) மற்றும் நோ டைம் டு டை (2021) போன்ற பல படங்களை தயாரித்துள்ளனர்.

மேற்கோள்கள்
-----------

1. ↑  "EON PRODUCTIONS LIMITED". *Company Check*. 2018-12-25 அன்று மூலம் பரணிடப்பட்டது. 2021-10-03 அன்று பார்க்கப்பட்டது.

வெளி இணைப்புகள்
---------------

* இயான் புரொடக்சன்சு ஐ.எம்.டி.பி இணையத்தளத்தில்

| * பா
* உ
* தொ
ஜேம்ஸ் பாண்ட் திரைப்படங்கள் |
| --- |
| 
* **ஜேம்ஸ் பாண்ட் திரைப்படங்களின் பட்டியல்**

 |
| இயான் புரொடக்சன்சு | 

|  |  |
| --- | --- |
| சான் கானரி | 
* டாக்டர் நோ (1962)
* புரொம் ரஷ்யா வித் லவ் (1963)
* கோல்டு பிங்கர் (1964)
* தன்டர்பால் (1965)
* யு ஒன்லி லிவ் டூவைய்ஸ் (1967)
* டைமோண்ட்ஸ் ஆர் போறேவேர் (1971)

 |
| ஜார்ஜ் லாசன்பி | 
* ஒன் ஹேர் மேஜஸ்ட்டி சீக்ரெட் சேர்வீஸ் (1969)

 |
| ரோஜர் மூர் | 
* லைவ் அண்ட் லெட் டை (1973)
* தி மேன் வித் தி கோல்டன் கன் (1974)
* தி ஸ்பை கு லவ்ட் மீ (1977)
* மூன்ரேக்கர் (1979)
* போர் யுவர் ஐஸ் ஒன்லி (1981)
* ஆக்டோபஸ்ஸி (1983)
* அ வியூ டு அ கில் (1985)

 |
| திமோதி டால்டன் | 
* தி லிவிங் டயலைட்ஸ் (1987)
* லைசென்ஸ் டு கில் (1989)

 |
| பியர்ஸ் புரோஸ்னன் | 
* பியர்ஸ் புரோஸ்னன் (1995)
* டுமாரோ நெவர் டைஸ் (1997)
* தி வேர்ல்ட் இஸ் நோட் ஏனோக்ஹ் (1999)
* டை அனதர் டே (2002)

 |
| டேனியல் கிரெய்க் | 
* கேசினோ ராயல் (2006)
* குவாண்டம் ஆஃப் சோலஸ் (2008)
* ஸ்கைஃபால் (2012)
* ஸ்பெக்டர் (2015)
* நோ டைம் டு டை (2021)

 |

 |
**சித்திக் பார்மாக்** (Siddiq Barmak) ஒரு திரைப்படத் தயாரிப்பாளர் மற்றும் இயக்குனர் ஆவார். இவர் 1962 ஆம் ஆண்டு செப்டம்பர் மாதம் 7 ஆம் தியதி ஆப்கானித்தானில் *பஞ்சசீர்* எனும் இடத்தில் பிறந்தார். இவர் திரைப்படம் இயக்குவதில் மாசுக்கோ திரைப்படக் கல்லூரியில் (Moscow Film Institute) 1987 ஆம் ஆண்டு முதுகலைப் பட்டம் பெற்றவர்.
இவர் சில திரைக்கதைகளை எழுதி சில குறும்படங்களையும் இயக்கியுள்ளார். இவரது முதல் திரைபடம் ஒசாமா ஆகும். இத்திரைப்படம் 2004 ஆம் ஆண்டு வெளிநாட்டுப்படங்களுக்கான *கோல்டன் குளோபு* விருதைப் பெற்றது.
சித்திக் பார்மாக் *ஒசாமா* திரைப்படம் எடுப்பதற்கு பெரும் ஊக்கத்தையும் உதவியையும் அளித்தவர் ஈரானிய இயக்குனர் மோசன் மக்மால்பஃப் ஆவார். இவர் தனது அரிபிளக்ஸ் (Arriflex) திரைப்படப் பிடிப்புக் கருவியை (camera) பார்மார்க்கிடம் கொடுத்து அவரது படத்தை பன்னாட்டுத் திரைப்பட விழாக்களுக்கும் அனுப்பும் படியும் ஆலோசனை வழங்கினார். மேலும் மக்மால்பஃப் அதிக அளவு நிதியையும் இத்திரைப்பட உருவாக்கத்தில் செலவளித்தார். சப்பான் மற்றும் அயர்லாந்து நாட்டு தயாரிப்பாளர்களும் நிதியுதவி செய்தனர். பார்மாக் 2003 ஆம் ஆண்டின் *ஐக்கிய நாடுகள் கல்வி, அறிவியல், பண்பாட்டு நிறுவனத்தின் பெலினி வெள்ளித் திரை விருதை* (UNESCO’s Fellini Silver Medal) ஒசாமா திரைப்படத்திற்காக பெற்றார்.

சமூக நடவடிக்கைகள்
-----------------

சித்திக் பார்மாக் மக்மால்பஃப்- ஆல் நிறுவப்பட்ட ஆஃப்கானிய குழந்தைகள் கல்வி அமைப்பின் (Afghan Children Education Movement (ACEM)) இயக்குனராகவும் உள்ளார். இந்த அமைப்பானது ஆஃப்கானிய குழந்தைகளுக்கு கல்வி, கலை மற்றும் கலாச்சாரம் ஆகியவற்றை அளிக்கிறது. மேலும் இப்பள்ளியானது இயக்குநர்கள், நடிகர்கள் போன்றோருக்கு பயிற்சிகள் அளித்து புதிய ஆப்ஃகானிய திரைப்படத்தை உருவாக்க முயலுகிறது. சித்திக் பார்மாக் பாரசீக மொழித் திரைப்படத்தின் முக்கிய நபர் ஆவார்.

திரைப்படங்கள்
-------------

* பிகானா (Bigana - 1987) இயக்குனர்
* ஒசாமா (Osama - 2003) இயக்குனர்
* குர்பானி (Kurbani - 2004) தயாரிப்பாளர்
* எர்த்து ஆண்டு ஆஷஸ் (புவியும் சாம்பலும்) (Earth and Ashes - 2004) இணை தயாரிப்பாளர்
* ஓப்பியம் வார் (ஓப்பியம் போர்) (Opium War - 2008) இயக்குனர்
* ஆப்பிள் பிரம் பேரடைசு (சொர்க்கத்தில் இருந்து ஆப்பிள்) (Apple from Paradise 2008) தயாரிப்பாளர்
* நெய்பர் (அண்டை வீட்டார்) (Neighbor - 2009) தயாரிப்பாளர்

வெளி இணைப்புகள்
---------------

* அதிகாரபூர்வ இணையதளம்  பரணிடப்பட்டது 2008-06-12 at the வந்தவழி இயந்திரம்
* இணையதளம்
* ஒசாமா மற்றும் ஆஃப்கான் சினிமா : சித்திக் பார்மாக்கின் பேட்டி பரணிடப்பட்டது 2006-08-25 at the Library of Congress Web Archives
* இணையதளம் பரணிடப்பட்டது 2007-11-13 at the வந்தவழி இயந்திரம்

மேற்கோள்கள்
-----------

1. ↑  Meek, James (January 16, 2004). "Through the dark black smoke of war". London: The Guardian.. பார்த்த நாள்: 2010-10-31.
குளச்சல் போரின்பின் டி லனோய் சரணடைவதைக் காட்டும் படம்.
**இயுஸ்ட்டாச்சியஸ் பெனடிக்ட்டஸ் டி லனோய்** (Eustachius Benedictus de Lannoy, 1715 – ஜூன் 1, 1777) பெல்ஜியம் நாட்டைச் சேர்ந்த ஒரு ஃபிளெமியர் (Flemish) ஆவார். டச்சுக் கிழக்கிந்தியக் கம்பனியின் வணிக நிலையொன்றை இந்தியாவின் மேற்குக் கரையில் உள்ள குளச்சலில் நிறுவுவதற்காக அக்கம்பனியின் கடற்படைத் தளபதியாக அனுப்பப்பட்டார். ஆனால், இம் முயற்சியின்போது 1741 ஆம் ஆண்டில், திருவிதாங்கூர்ப் படைகளுடன் ஏற்பட்ட போரில் தோல்வியடைந்து போர்க்கைதி ஆனார். வரலாற்று முக்கியத்துவம் வாய்ந்த இந்தப் போர் குளச்சல் போர் என்று அழைக்கப்படுகிறது. டி லனோய் சிறைக் கைதியாக இருந்த போது அரண்மனைப் பணியில் இருந்த நீலகண்ட பிள்ளை என்பவரின் நண்பரானார். பின்னர் நீலகண்ட பிள்ளை கத்தோலிக்கராக மதம் மாறினார். இந்த நீலகண்ட பிள்ளையே கோட்டாறு மறைமாவட்டத்தின் மறைசாட்சி தேவசகாயம் பிள்ளை ஆவார்.

டி லனோயின் திறமைகளை அறிந்த மார்த்தாண்ட வர்மா மன்னர் அவரைத் திருவிதாங்கூர்ப் படைகளின் தளபதியாக நியமித்தார். திருவிதாங்கூர்ப் படைகளின் தளபதியாக இவர் ஆற்றிய பணிகள், மன்னன் மார்த்தாண்ட வர்மாவின் பிற்காலப் போர் வெற்றிகளுக்குப் பெரிதும் துணை புரிந்ததாகக் கருதப்படுகிறது. டி லனோயின் மறைவிற்குப் பிறகு அவரது உடல் நாகேர்கோவிலுக்கு அருகிலுள்ள உதயகிரிக் கோட்டையில் நல்லடக்கம் செய்யப்பட்டுள்ளது.
**ச. சத்திவேல்** அல்லது **சக்திவேல் ஐயா** (1942 - 2008) என்பவர் இலங்கையில், வன்னி பெருநிலப்பரப்பில், கிளிநொச்சியை சேர்ந்த ஒரு ஈழத்துக் கவிஞரும், நாடக இயக்குநரும், பாடலாசிரியரும், எழுத்தாளரும், தமிழ் மொழிப் பற்றாளரும் ஆவார். தமிழொளி கலாமன்றம் எனும் மன்ற நிறுவுனரும் ஒருங்கிணைப்பாளரும் ஆவார். தமிழீழ விடுதலைப் புலிகளின், தமிழீழ கலை பண்பாட்டுக் கழகத்தின் உறுப்பினராகவும், புலிகளின் குரல் வானொலியின் ஆலோசகராகவும் பணியாற்றியவர்.

தமிழொளி கலாமன்றம்
-----------------

ஆரம்பத்தில் "தமிழொளி கலாமன்றம்" எனும் பெயரில் ஒரு மன்றத்தை நிறுவி, அதன் ஒருங்கிணைப்பாளராக பல்வேறு கலை நிகழ்வுகளை கிளிநொச்சி பிரதேசமெங்கும் பல அரங்குகளில் அரங்கேற்றினார். பின்னர் தமிழீழ கலைப் பண்பாட்டு கழகத்தின் ஒரு கிளை நிறுவனமாக இம்மன்றம் மாற்றம் பெற்றது. இவர் பல பாடல்கள் எழுதியுள்ளார். இவர் கதை வசனம் எழுதி, இயக்கிய நாடங்கள் வன்னியில் பல மேடைகளில் அரங்கேற்றப்பட்டுள்ளன. வன்னியில் இருந்து வெளியிடப்பட்ட சஞ்சிகைகளில் இவரது ஆக்கங்கள் வெளிவந்துள்ளன. கிளிநொச்சியில் இயங்கிய இவரது மன்றத்தின் பெயரிலேயே இவரது கலைநிகழ்ச்சிகள் இடம்பெற்றன. கலைநிகழ்ச்சிகள் கிளிநொச்சி மற்றும் முல்லைத்தீவு பகுதிகளில் மட்டுமே இடம்பெற்றுள்ளன.

இறப்பு
------

2008ம் ஆண்டு இவர் நோய்வாய்ப்பட்டு இறந்தார். இவரது இறப்பின் போது புலிகளின் குரல் வானொலியில், இவர் இயற்றியப் பாடல்களை தொடர்ந்து ஒலிப்பரப்பிக் கௌரவித்தனர்.

சான்றுகோள்கள்
-------------

1. 1 2  தமிழொளி கலாமன்றம்
**வேடன்** (*Vedan*) என்பது 1993 ஆம் ஆண்டு வெளியான தமிழ் குற்றவியல் திரைப்படம் ஆகும். சுரேஸ் கிருஷ்ணா இயக்கிய இப்படத்தில் சரத்குமார், குஷ்பூ ஆகியோர் முக்கிய கதாபாத்திரங்களில் நடித்துள்ளனர். சரண்ராஜ், சரத் பாபு, ஈஸ்வரி ராவ், ராதாரவி ஆகியோர் துணை வேடங்களில் நடித்துள்ளனர். செல்வி தியாகராஜன் மற்றும் ஜி. சரவணன் ஆகியோரால் தயாரிக்கப்பட்ட இப்படத்திற்கு, தேவா இசை அமைத்தார். இப்படம் 1993 மே 6 அன்று வெளியானது.

இப்படம் தெலுங்கில் *வியாஸ் ஐ.பி.எஸ்* என்ற பெயரில் மொழிமாற்றம் செய்யப்பட்டு வெளியிடப்பட்டது.

கதை
---

உள்ளூர் தாதாவான பூபதியின் ( சரண்ராஜ் ) உதவியாளரால் ஒரு அரசியல்வாதி கொலை செய்யப்படுவதுடன் படம் தொடங்குகிறது. காவல் ஆணையர் கணேஷ் ( சரத் பாபு ) பூபதியை கைது செய்ய ஸ்காட்லாந்து யார்டில் பயிற்சிபெற்றவரான விஜயை ( சரத்குமார் ) நியமிக்கிறார். விஜய் சிறையில் இருந்து விடுதலையான ரஞ்சித் குமார் என்ற பெயரில் பூபதியின் கும்பலில் ஊடுருவுகிறார். விஜய் பின்னர் பூபதியின் சகோதரி பிரியாவை ( ஈஸ்வரி ராவ் ) கடத்த ஏற்பாடு செய்கிறார். பின்னர் அவர் அவளை மீட்கிறார். இதன்பிறகு பூபதிக்கு விஜயை மிகவும் பிடித்துவிட, விஜய் மெதுவாக அவரது வலது கரமாக மாறுகிறார். இதற்கிடையில், விஜயும் உஷாவும் ஒருவரையொருவர் காதலிக்கிறார்கள். அதன்பிறகு, காவல் ஆணையர் கணேஷ் கொல்லப்படுகிறார். இதன்பிறகு பூபதியின் கும்பலை ஒழிக்கும் பணியானது விஜய் மட்டுமே செய்யவேண்டி ஆகிறது. இது தவிர, பூபதி விஜயை ஒரு உளவாளி என்று சந்தேகிக்கத் தொடங்குகிறார். அடுத்தது என்ன நடக்கிறது என்பதே கதை ஆகும்.

நடிகர்கள்
---------

* சரத்குமார் காவல் ஆய்வாளர் விஜய் (ரஞ்சித் குமார்)
* குஷ்பூ உஷாவாக
* சரண்ராஜ் பூபதியாக
* சரத் பாபு காவல் ஆணையாளர் கணேசாக
* ஈஸ்வரி ராவ் பிரியாவாக
* ராதாரவி மகராஜனாக
* சார்லி
* சின்னி ஜெயந்த் ஏழுமலையாக
* சனகராஜ் மெக்டோவலாக
* கசான் கான் மதனாக
* அஜய் ரத்னம் அஜையாக
* ரஞ்சித் குமார் காவல் ஆய்வாளர் பாஸ்கராக
* பூவிலங்கு மோகன் மோகனாக
* தளபதி தினேஷ் நாதனாக
* பொன்னம்பலம்
* கவிதாலயா கிருஷ்ணன் உணவக பணியாளர்
* மோகன் ராமன்
* ஒரு விரல் கிருஷ்ணா ராவ்
* லலிதா குமாரி
* அபிலாசா
* எஸ். என். பார்வதி
* சிகான் உசேனி

இசை
---

திரைப்பட பின்னணி இசை, பாடல்களுக்கான இசை ஆகியவற்றை திரைப்பட இசையமைப்பாளர் தேவா மேற்கொண்டார். 1993 இல் வெளியான இந்த படப் பாடல் பதிவில், வைரமுத்து எழுதிய 6 பாடல்கள் உள்ளன.

| எண் | பாடல் | பாடகர்(கள்) | காலம் |
| --- | --- | --- | --- |
| 1 | 'சின்ன முள்ள தொட்டிடவிட' | மின்மினி | 4:56 |
| 2 | 'தினத்தந்திக்கு ஒரு' | சித்ரா, எஸ். பி. பாலசுப்பிரமணியம் | 5:04 |
| 3 | 'ஐ லவ் யூ' | சித்ரா, எஸ். பி. பாலசுப்பிரமணியம் | 5:10 |
| 4 | 'கம்மா கரையில' | சித்ரா, எஸ். பி. பாலசுப்பிரமணியம் | 4:49 |
| 5 | 'வாழ்க்கையே போர்க்களம்' | எஸ். பி. பாலசுப்பிரமணியம் | 4:50 |
| 6 | 'வேடன்' | எஸ். பி. பாலசுப்பிரமணியம் | 5:14 |

குறிப்புகள்
-----------

1. ↑
2. ↑  "Filmography of vedan". cinesouth.com. 2012-05-09 அன்று பார்க்கப்பட்டது.
[*தொடர்பிழந்த இணைப்பு*]
3. ↑
4. ↑  "Vedan Songs". music.haihoi.com. 2012-05-20 அன்று பார்க்கப்பட்டது.
**பசும் கொலோபசு** சற்று பாசிப் பச்சை நிறத்தில் உள்ள கொலோபசு வகைக் குரங்கு. வளர்ந்த குரங்கின் முதுகு சற்று பழுப்பு நிறத்திலும் இருக்கும். இதனை வான் *பெனிடெனின் கொலோபசுக் குரங்கு* (**Van Beneden's Colobus**) என்றும் *புரோகொலோபசு வெரசு* (***Procolobus verus***) என்றும் கூறுவர். இக் குரங்கின் அறிவிய இனப்பெயர் முதலுருகொலோபசு அல்லது புரோகொலோபசு (Procolobus). இது முதனிகள் வகுப்பில், *வால் குரங்கு* அல்லது *செர்க்கோபித்தேசிடீ* என்னும் குடும்பத்தில் உள்ள ஓர் இனம். இது ஐவரி கோசிட்டு, கானா, கினி, லைபீரியா, நைஞ்சீரியா, சியரா லியோன், டோகோஆகிய நாடுகளில் உள்ள காடுகளில் இயற்கையில் காணப்படுகின்றது. இதன் வாழிடம் வெப்பமண்டலக் காடுகள் அல்லது நடுவெப்பமண்டலக் காடுகள் ஆகும். காடுகளின் அழிவால் இவ்வினத்தின் தொடர்ச்சி அழியும் தருவாயில் உள்ளது.புரோகொலோபசு என்னும் பேரினத்தில் இக் குரங்கு இனம் ஒன்றுதான் உள்ளது. இதற்கு இனமான மற்ற கொலோபசு இனங்கள் எல்லாம் *பிலியோகொலோபசு* (Piliocolobus) என்னும் பிறிதொரு பேரினத்தில் அடங்கும் குரங்கு இனங்களாகும்.

இது இலைதழைகளையே உண்டு வாழும் கொலோபசுக் குரங்கு. பூக்களையும், பழங்களையும் கொட்டைகளையும் உண்ணும். துளிர் இலைகளை விரும்பி உண்கின்றன. இதன் உடலமைப்பு இலைகளை செவ்வனே செரிக்கும் சிறப்புத் தன்மைகள் கொண்டது. கொலோபசுக் குரங்குகளிலேயே இதுதான் மிகச் சிறியது. இதன் முகத்தைச் சுற்றி வெள்ளையான முடி உண்டு; முகத்தில் முடி இருக்காது. பசும் கொலோபசுக்கள் சிறு குழுக்களாக வாழ்கின்றன. குழுவில் 5 முதல் 20 விலங்குகள் இருக்கும். ஒரு குழுவில் ஒன்றோ இரண்டோ தான் கடுவன்களாக (ஆண் குரங்குகளாக) இருக்கும். மற்றவை மந்திகளாக (பெண் குரங்குகளாக)வோ, இளம் குரங்குகளாகவோ இருக்கும். பிறந்த குட்டிகளை முதல் மாதத்தில் இக் குரங்குகள் தம் வாயில் கவ்வி எடுத்து செல்கின்றன

மேற்கோள்கள்
-----------

1. ↑  Colin Groves (16 நவம்பர் 2005). Wilson, D. E. and Reeder, D. M. (eds). ed. *Mammal Species of the World* (3rd edition ). Johns Hopkins University Press. பக். 169, 172-173. ISBN 0-801-88221-4. .
2. 1 2  "*Procolobus verus*". *பன்னாட்டு இயற்கைப் பாதுகாப்புச் சங்கத்தின் செம்பட்டியல் பதிப்பு 2008*. பன்னாட்டு இயற்கைப் பாதுகாப்புச் சங்கம். 2008.
3. ↑

வெளி இணைப்புகள்
---------------

* ARKive – images and movies of the Olive colobus *(Procolobus verus)* பரணிடப்பட்டது 2008-08-28 at the வந்தவழி இயந்திரம்
**பெக்கோரைட்டு** *(Pecoraite)* என்பது Ni3(Si2O5)(OH)4. என்ற மூலக்கூற்று வாய்ப்பாட்டால் விவரிக்கப்படும் ஒரு கனிமம் ஆகும். நிக்கல் சிலிக்கேட்டு வகைக் கனிமமான இது செர்பெடைன் குழுக் கனிமங்களில் ஒரு உறுப்பினராகக் கருதப்படுகிறது. புவியியலாளர் வில்லியம் தாமசு பெக்கோரா கண்டுபிடித்த காரணத்தால் இக்கனிமத்திற்கு பெக்கோரைட்டு என்ற பெயர் இடப்பட்டிருக்கிறது. மில்லெரைட்டு போன்ற நிக்கல் சல்பைடு கனிமங்கள் அல்லது விண்கற்களின் சூழல்சிதைவு அல்லது ஆக்சிசனேற்றத்துடன் இக்கனிமம் தொடர்பு கொண்டுள்ளது. உருமாறிய மிகுகாரப்பாறை வகைகளிலும் பெக்கோரைட்டு காணப்படுகிறது  .பச்சை, எலுமிச்சை பச்சை அல்லது நீலப் பச்சை நிறத்துடன் மெழுகுத் தன்மையுடன் மண்ணைப் போன்ற மிளிர்வுப் பாறையாகத் தோற்றமளிக்கிறது, மோவின் அளவுகோலில் பெக்கோரைட்டின் கடினத்தன்மை மதிப்பு 2.5 ஆகும். அமைப்புரீதியாக பெக்கோரைட்டு பொதுவாக வளைந்த தட்டுகள், சுருள்கள் மற்றும் குழாய்களுடன் தொடர்புகொண்டதாக கருதப்படுகிறது. தானியம் போன்ற சிறு மணிகளாகவும் பெருத்த பொதிவுகளாகவும் கூட பெக்கோரைட்டு கனிமம் காணப்படலாம்.

மேற்கோள்கள்
-----------

1. ↑  "Mineralogy Database". *Mindat*. 2013-03-21 அன்று பார்க்கப்பட்டது.
2. ↑  "Webmineral". 2013-03-21 அன்று பார்க்கப்பட்டது.
**கனகசபை பத்மநாதன்** (*Kanagasabai Pathmanathan*, 30 மே 1948 - 21 மே 2009) இலங்கைத் தமிழ் அரசியல்வாதியும், முன்னாள் நாடாளுமன்ற உறுப்பினரும் ஆவார்.

ஆரம்ப வாழ்க்கை
--------------

கனகசபை பத்மநாதன் அம்பாறை மாவட்டம், காரைதீவில் இளையதம்பி கனகசபை, சின்னத்தம்பி பத்மாவதி ஆகியோருக்குப் பிறந்தவர். தனது ஆரம்பக் கல்வியை காரைதீவு இராமகிருஷ்ண ஆண்கள் பாடசாலை, கல்முனை பாத்திமா கல்லூரி ஆகிய பாடசாலைகளில் கல்வி கற்றார். இலங்கைக் காவல்துறையில் பணியாற்றிய பின்னர் வவுனியா கட்டிடப்ப் பொருட்கள் திணைக்களத்தில் பணியாற்றினார். அரசியலுக்கு வரும் முன்னர் தேசிய வீடமைப்பு அதிகார சபையின் அம்பாறை மாவட்ட முகாமையாளராகப் பல ஆண்டுகள் பணியாற்றினார்.

அரசியலில்
---------

பத்மநாதன் 2004 நாடாளுமன்றத் தேர்தலில் தமிழ்த் தேசியக் கூட்டமைப்பு வேட்பாளர்களில் ஒருவராக அம்பாறை மாவட்டத்தில் போட்டியிட்டு 29,002 விருப்பு வாக்குகள் பெற்று ததேகூ வேட்பாளர்களில் முதலாவதாக வந்து வெற்றி பெற்று நாடாளுமன்றம் சென்றார்.

பத்மநாதன் 2009 மே 21 அன்று சிறிது கால சுகவீனமற்ற நிலையில் மதுரையில் காலமானார்.

மேற்கோள்கள்
-----------

1. 1 2  "மண்ணை மாண்புறச்செய்த மைந்தரின் 4ம் ஆண்டு நினைவஞ்சலி". karaitivu.org. 4 சூன் 2013. 2016-03-05 அன்று மூலம் பரணிடப்பட்டது. 27 செப்டம்பர் 2015 அன்று பார்க்கப்பட்டது.
2. 1 2  "TNA parliamentarian Kanagasabai passes away". தமிழ்நெட். 21 மே 2009. 27 செப்டம்பர் 2015 அன்று பார்க்கப்பட்டது.
3. ↑  "General Election 2004 Preferences" (PDF). இலங்கைத் தேர்தல் திணைக்களம். 2010-03-04 அன்று மூலம் (PDF) பரணிடப்பட்டது. 2015-09-27 அன்று பார்க்கப்பட்டது.
**பி. ஆர். லதா** (*B. R. Latha*) பிரபலமாக **பெங்களூர் லதா** (*Bangalore Latha*) எனப்படும் இவர் தென்னிந்திய திரையுலகில், முக்கியமாக கன்னடம் மற்றும் தெலுங்கில் பணியாற்றிய இந்திய பாடகராவார்.

ஆரம்ப ஆண்டுகள்
--------------

இவர், ராஜ்குமார், கிருஷ்ண குமாரி ஆகியோர் முக்கிய கதாபாத்திரத்தில் நடித்து 1962ஆம் ஆண்டு வெளியான *மகாத்மா கபீர்* என்ற கன்னட மொழி திரைப்படத்தின் மூலம் அறிமுகமானார்.

இவர், பி. பி. ஸ்ரீனிவாஸ், எஸ். பி. பாலசுப்பிரமணியம், எம். பாலமுரளி கிருஷ்ணா, ராஜ்குமார், எஸ். ஜானகி, வாணி ஜெயராம், பி. கே. சுமித்ரா, முசிறி கிருஷ்ணமூர்த்தி, சங்கர் நாக், விஷ்ணுவர்தன் ஆகியோருடன் இணைந்து பாடல்களை பாடியுள்ளார்.

தெலுங்கு
--------

இவர், தனது சில சிறந்த பாடல்களை தெலுங்கிலும் வழங்கியுள்ளார். எஸ். தட்சிணாமூர்த்தி இசையமைத்து 1963ஆம் ஆண்டு வெளியான "நர்த்தனாசாலா" படத்தில் இடம் பெற்ற *சலலிதா ராக சுதரச சாரா* என்ற பாடலை எம். பாலமுரளிகிருஷ்ணாவுடன் இணைந்து பாடியது மிகவும் பிரபலமானது.

சொந்த வாழ்க்கை
--------------

இவர், பெங்களூரில் பிறந்தார். இவர் நடிகரும் பாடகருமான தக்காளி சோமுவை மணந்தார்.

மேற்கோள்கள்
-----------

1. 1 2   *Voices of Karnataka*.. பார்த்த நாள்: 31 Oct 2020.
2. ↑  "Bangalore Latha on Moviebuff.com". *Moviebuff.com*.
3. ↑   *Karnataka State Gazetteer: Bangalore District Gazetteer of India Volume 20*.. பார்த்த நாள்: 17 Nov 2020.
4. ↑  "Mahatma Kabir films cast and crew". *chiloka.com*. 13 Sep 2020 அன்று பார்க்கப்பட்டது.
5. 1 2   *Actor Tomato Somu story*. Shakti Sugar Limited. 1982. பக். 68.. பார்த்த நாள்: 31 Oct 2020.
6. ↑  "Rudranaga". *chiloka.com*. 13 Sep 2020 அன்று பார்க்கப்பட்டது.

வெளி இணைப்புகள்
---------------

* ஐ.எம்.டி.பி இணையத்தளத்தில் பெங்களூர் இலதா
* Bangalore Latha songs on Gaana
* Bangalore Latha songs on Wynk

|  |  |
| --- | --- |
| ஆளுமைக் கட்டுப்பாடு: கலைஞர் இதை விக்கித்தரவில் தொகுக்கவும் | 
* MusicBrainz

 |
**கனகரத்தினம் சொர்ணலிங்கம்** (மார்ச் 30, 1889 - சூலை 26, 1982) ஈழத்தின் புகழ் பெற்ற நாடகக் கலைஞர். நவீன நாடகத்தின் தந்தை என அழைக்கப்பட்டவர். **கலையரசு சொர்ணலிங்கம்** எனப் பொதுவாக அழைக்கப்படுபவர்.

கலையரசு சொர்ணலிங்கம் இலங்கை சுபேத விலாச சபா என்ற நாடக மேடையின் வளர்ச்சியில் அக்கறை கொண்டு பங்காற்றினார். இந்த நாடக சபையின் தொடக்கவிழா 1913 ஆம் ஆண்டு கொழும்பு ஆனந்தா கல்லூரி மண்டபத்தில் இடம்பெற்றது. சொர்ணலிங்கத்தின் நாடகங்களில் வைத்தியக் கலாநிதிகள், வழக்கறிஞர்கள், அரசாங்க உயர் அதிகாரிகள் ஆகியோர் பங்கேற்றியுள்ளார்கள். யாழ் நாடக மன்றம் என்ற நாடகப்பள்ளி மூலம் பல நாடகங்களை நெறிப்படுத்தினார்.

யாழ் பரி யோவான் கல்லூரியில் கலையரசு சொர்ணலிங்கம் பயின்ற போது நாடக மேடையேற்றங்களுக்கான ஆர்வத்தை பாடசாலைக் காலங்களிலேயே அவர் கொண்டிருந்தார். நாடகத்திற்கு அவ்வளவு அங்கீகாரம் கிடைத்திராத ஒரு கால கட்டத்தில் நாடக சங்கம் ஒன்றை நிறுவி தமிழ் நாடகங்களை மேடையேற்றிய முன்னோடி நாடக நடிகர். சில காலம் பள்ளி ஆசிரியராகக் கடமையாற்றிய கலையரசு சொர்ணலிங்கம் பின் 
அத்தொழிலைக் கைவிட்டு காப்புறுதித் தொழிலில் இறங்கினார்.

கலையரசு சொர்ணலிங்கம் நாடகப் பின்னணியிலே வளர்க்கப்பட்டவர். யாழ்ப்பாணத்தில் புகைப்படக் கலையின் முன்னோடியான லோட்டன் கனகரத்தினம் என்பவர் சொர்ணலிங்கத்தின் தந்தை. தனது நாடக உந்துதலை தன் தந்தையின் வளர்ப்புச் சூழலிலே பெற்றார். புகைப்பட நுட்பத்தில் கைதேர்ந்த லோட்டன் கனகரத்தினத்தின் வீட்டில் கூத்தும் நாடகமும் இடம் பெற்றிருக்கின்றன. கூத்துக் கலைஞர்களையும் நாடகக் காட்சிகளையும் இவரது தந்தையார் புகைப்படம் பிடித்திருக்கிறார்.

1950களில் கலையரசு சொர்ணலிங்கம் கூத்தாகப் பாடி நடிப்பதை விடுத்து வசனம் பேசி நடிப்பதின் முன்னோடியாகத் திகழ்ந்தார். வசனம் பேசி நடிப்பதுதான் நவீன நாடகம் என்று வலியுறுத்தினார்.

"தான் எந்த வேடம் பூண்டாலும் தானே மற்றொருவர் உதவியின்றி தக்கவாறு வேடம் பூணுவதில் மிகவும் நிபுணர்," என்று பம்மல் சம்பந்த முதலியார் கலையரசு சொர்ணலிங்கத்தின் நடிப்பைப் பற்றிக் குறிப்பிட்டுள்ளார். 1911 - 1916 காலப்பகுதிகளில் சம்பந்த முதலியாரின் நாடகக் குழு மூன்று முறை இலங்கைக்கு வந்து தமது நாடகங்களை அரங்கேற்றியது. இவற்றைப் பார்க்கும் சந்தர்ப்பம் சொர்ணலிங்கத்துக்குக் கிடைத்தது. சம்பந்த முதலியார் கொழும்பு வந்த போது அவரைச் நேரில் சந்தித்து அவரோடும் அவருடன் வந்திருந்த நடிகர்களோடும் நாடகம் சம்பந்தமான பல நுணுக்கங்களைக் கேட்டுத் தெரிந்து கொண்டார். பம்பல் சம்பந்த முதலியார் நாடகங்களைப் பின்பற்றி நவீன நாடகங்களைத் தயாரித்தளித்தார்.

புராணக் கதைகளையும், இதிகாசங்களையும், வடமொழி நாடகங்களையும், ஆங்கிலத் தழுவல் நாடகங்களையும் அடிப்படையாகக் கொண்டு கலையரசு சொர்ணலிங்கத்தின் நாடகங்கள் அமைந்தன.

வெளி இணைப்புகள்
---------------

* கலையரசு சொர்ணலிங்கம்: நினைவுக் குறிப்புகள், நவஜோதி ஜோகரட்னம்
* ஈழத்தில் நாடகமும் நானும், கலையரசு க. சொர்ணலிங்கம்
* ஈழத்தில் நாடகமும் நானும் (’கலையரசு’ சொர்ணலிங்கம்)
[*தொடர்பிழந்த இணைப்பு*] - கவிஞர். முல்லை அமுதன்
**சங்கரூர் மாவட்டம்** (Sangrur district) வடமேற்கு இந்தியாவின் பஞ்சாப் மாநிலத்தின் 22 மாவட்டங்களில் ஒன்றாகும். இம்மாவட்டத் தலைமையிட நகரம் **சங்கரூர் சாகிப்** ஆகும். 

பர்னாலா மாவட்டம் துவக்குவதற்கு முன்பு இம்மாவட்டத்தின் ஒரு பகுதியாக இருந்தது. இம்மாவட்டம் துரி, லெரகாகா, மெலர்கோட்லா, சங்கரூர், மற்றும் சுனாம் ஆகிய நகரங்களைக் கொண்டது.

மாவட்ட எல்லைகள்
---------------

சங்கரூர் மாவட்டத்தின் வடக்கில் லூதியானா மாவட்டம், வடகிழக்கில் பதேகாட் சாகிப் மாவட்டம், கிழக்கில் பட்டியாலா மாவட்டம், தென்கிழக்கில் ஜிந்து மாவட்டம், (அரியானா), தெற்கில் அரியானாவின் பதேகாபாத் மாவட்டம், தென்மேற்கில்
மான்சா மாவட்டம், வடமேற்கில் பர்னாலா மாவட்டம் எல்லைகளாகக் கொண்டது.

மாவட்ட நிர்வாகம்
----------------

இம்மாவட்டம் தூரி, லெராகாகா, மெலர்கோட்லா, மூனாக், சங்கரூர் சாகிப் மற்றும் சுனாம் என ஆறு வட்டங்களையும்; மெலர்கோட்லா I, மெலர்கோட்லா II, செர்பூர், சங்கரூர், பவானிகாட், சுனாம், லெகரா, மூனாக், திர்ப்பா என பத்து ஊராட்சி ஒன்றியங்களையும்; பத்து நகராட்சி மன்றங்களையும்; 581 கிராமங்களையும் கொண்டது.

மக்கள் தொகையியல்
----------------

2011 ஆம் ஆண்டு இந்திய மக்கள் தொகை கணக்கெடுப்பின் படி இம்மாவட்டத்தின் மொத்த மக்கள் தொகை 1,655,169 ஆக உள்ளது. கிராமப்புறங்களில் 68.83% மக்களும்; நகரப்புறங்களில் மக்களும் 31.17% வாழ்கின்றனர். கடந்த பத்தாண்டுகளில் (2001-2011) மக்கள் தொகை வளர்ச்சி விகிதம் 12.35% ஆக உயர்ந்துள்ளது. மக்கள் தொகையில் 878,029 ஆண்களும் மற்றும் 777,140 பெண்களும் உள்ளனர். ஆயிரம் ஆண்களுக்கு 885 பெண்கள் என்ற விகிதத்தில் பாலின விகிதம் உள்ளது. 3,625 சதுர கிலோ மீட்டர் பரப்பளவு கொண்ட இம்மாவட்டத்தின் மக்கள் தொகை அடர்த்தி ஒரு சதுர கிலோ மீட்டர் பரப்பளவில் 457 மக்கள் வீதம் வாழ்கின்றனர். இம்மாவட்டத்தின் சராசரி படிப்பறிவு 67.99% ஆகவும், ஆண்களின் படிப்பறிவு 73.18% ஆகவும், பெண்களின் படிப்பறிவு 62.17% ஆகவும் உள்ளது. ஆறு வயதிற்குட்பட்ட குழந்தைகளின் எண்ணிக்கை 181,334 ஆக உள்ளது. 

### சமயம்

இம்மாவட்டத்தில் சீக்கிய சமய மக்கள் தொகை 1,077,438 (65.10 %) ஆகவும், இந்து சமயத்தவரின் மக்கள் தொகை 389,410 (23.53 %) ஆகவும்,  இசுலாமிய சமய மக்கள் தொகை 179,116 (10.82 %) ஆகவும், கிறித்தவ, பௌத்த, சமண சமய மக்கள் தொகை மிகக் குறைவாக உள்ளது.

### மொழிகள்

பஞ்சாப் மாநிலத்தின் ஆட்சி மொழியான பஞ்சாபி மொழியுடன், இந்தி, உருது மற்றும் வட்டார மொழிகளும் இம்மாவட்டத்தில் பேசப்படுகிறது.

மேற்கோள்கள்
-----------

1. ↑  District : Census 2011 data
[*தொடர்பிழந்த இணைப்பு*]

வெளி இணைப்புகள்
---------------

* மாவட்ட இணையதளம்

| * பா
* உ
* தொ
சங்கரூர் மாவட்டம்-இற்கு அண்மையில் உள்ள இடங்கள் |
| --- |
| 

|  |  |  |
| --- | --- | --- |
| பர்னாலா மாவட்டம் | லூதியானா மாவட்டம் | பதேகாட் சாகிப் மாவட்டம் |
|  |  |  |
|  | **சங்கரூர் மாவட்டம்** | பட்டியாலா மாவட்டம் |
|  |  |  |
| மான்சா மாவட்டம் | பதேகாபாத் மாவட்டம், அரியானா | ஜிந்து மாவட்டம், அரியானா |

 |
**வேசரம்** என்பது இந்திய இந்துக் கோயிற் கட்டடக் கலையமைப்பின் ஒரு பிரிவாகும். பொதுவாக இந்திய இந்துக் கட்டடக் கலைப்பாணிகளை நாகரம், வேசரம், திராவிடம் என்றும், தனியாக பல்வேறு கலைப் பாணிகளாக வகுத்துக் காட்டுவர். 

வேசர கலைப் பாணியில் அமைந்த கட்டுமானங்கள் பொதுவாக விந்திய மலைக்கும் துங்கபத்திரை நதிக்கும் இடையிலமைந்த நிலப்பகுதியிலேயே காணப்படும் என்று சிற்ப சாஸ்திர நூல்கள், ஆகமங்கள் என்பன குறிப்பிடுகின்ற போதிலும் அவற்றைப் பொதுவாக கர்நாடகத்து கட்டுமானங்களிலேயே காணமுடிகின்றது.

முற்காலத்து வாதாபிச் சாளுக்கியரின் கட்டடக் கலையினை மூலமாகக் கொண்டதாக இது அமைகின்றது. ஐகொளே, வாதாபி, பட்டதகல், ஆலம்பூர் ஆகிய நகரங்களில் கி.பி ஏழாம், எட்டாம் நூற்றாண்டுகளைச் சேர்ந்த கற்றளிகள் பல அமையப்பெற்றுள்ளன. அவை நாகர, திராவிட மரபற்குரியவை. ஆனால், கல்யாணிச் சாளுக்கியரின் கட்டுமானங்கள் வேசர மரபிற்குரியன. அவற்றிலே நாகர கலைப்பாணி அருகிச் செல்லும் பாங்கினையும், திராவிட கலைப்பாணியின் மிளிரலையும் காணலாம்.

* குக்கனூர் கல்லேஸ்வரம்
* லக்குண்டி சமணக் கோயில்
* சௌத்தம்பூர் முக்தேஸ்வரம்
* லக்குண்டிக் காசி விஸ்வேஸ்வரம்
* இட்டகி மகாதேவர் ஆலயம்
* குருவட்டி மல்லிகார்ச்சுனர் கோயில் முதலனவை குறிப்பிடத்தக்கவை.

ஆதாரங்கள்
---------

1. 1 2  ":: TVU ::".
2. ↑  கட்டிடக்கலையில் தமிழர்களுக்கு நிகரானவர்கள் உலகில் யாரும் இல்லை ஈரோட்டில் வைகோ பேச்சு தினத்தந்தி டிசம்பர் 27,2014